โบรกฯ คัด PLANB ท็อปพิคกลุ่ม! ลุ้นกำไร Q2 “ออลไทม์ไฮ” ครึ่งปีหลังโตต่อ
โบรกฯ คัด PLANB ท็อปพิคกลุ่ม! มีลุ้นกำไร Q2/61 ทุบสถิติ “ออลไทม์ไฮ” รับรายได้เพิ่มขึ้นจากการขยายเครือข่ายสื่อนอกบ้าน คาดครึ่งปีหลังโตต่อ หลังรับรู้ส่วนแบ่งรายได้จากการเข้าลงทุน "BNK48"
25 ก.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท แพลน บี มีเดีย จำกัด (มหาชน) หรือ PLANB หลังบจ.ที่จดทะเบียนในตลาดหลักทรัพย์แห่งประเทศไทย (ตลท.) เริ่มทยอยรายงานผลการดำเนินงานประจำไตรมาส 2/61
โดยพบว่า นักวิเคราะห์ บล.คันทรี่ กรุ๊ป ระบุในบทวิเคราะห์ แนะนำ “ซื้อ” หุ้น PLANB ให้ราคาเป้าหมาย 8.10 บาท/หุ้น โดยคาดกำไรสุทธิจะเติบโตเฉลี่ยปีละ 27% ในปี 61-63 หนุนจากการขยายเครือข่ายสื่อนอกบ้านอย่างต่อเนื่อง
รวมถึงอัตราการเข้าใช้สื่อของบริษัทจะกลับมาเป็นขาขึ้นจากอานิสงค์ของการบริโภคในประเทศ นอกจากนี้บริษัทจะเริ่มรับรู้ส่วนแบ่งกำไรจากการถือหุ้นใน BMN สัดส่วน 19.5% และ BNK48 สัดส่วน 35% ในไตรมาส 2/61 และไตรมาส 3/61 ตามลำดับ ทั้งนี้คาดส่วนแบ่งกำไรจากเงินลงทุนในบริษัทร่วมจะเติบโต 113% CAGR ในปี 61-63
ส่วน นักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” PLANB ให้ราคาเป้าหมาย 7.95 บาท/หุ้น โดยคาดว่ากำไรสุทธิในไตรมาส 2/61 จะอยู่ที่ 157 ล้านบาท โต 13% จากไตรมาสก่อน และโต 30% เทียบจากปีก่อน และทำสถิติสูงสุดใหม่ เนื่องจากรายได้เพิ่มขึ้นถึง 17% เทียบจากปีก่อน
ทั้งนี้คาดว่ารายได้ของ PLANB ในไตรมาส 2/61 จะเพิ่มขึ้น 8% จากไตรมาสก่อนเป็น 862 ล้านบาท จากการเพิ่มขึ้นของทั้งกำลังการให้บริการป้ายและปริมาณการใช้งานที่เพิ่มขึ้น โดยคาดว่ากำลังการให้บริหารจะเพิ่มขึ้น 1.3% จากไตรมาสก่อนจากการติดตั้งจอดิจิตอลเพิ่มขึ้นอีก 41 จอทั้งในกรุงเทพและต่างจังหวัด
ขณะที่คาดว่าปริมาณการใช้งานจะเพิ่มขึ้นจาก 67.4% ในไตรมาส 1/61 เป็น 69.6% ในส่วนของต้นทุน และค่าใช้จ่าย SG&amp;A คาดจะเพิ่มขึ้น 5% จากไตรมาสก่อน และ 12%จากไตรมาสก่อนตามลำดับ จากจำนวนจอที่เพิ่มขึ้น
นอกจากนี้ยังคาดว่ากำไรจะเร่งตัวขึ้นอีกในครึ่งหลังปี 61 เนื่องจากรายได้จะเพิ่มขึ้นจากทั้งจอที่มีอยู่แล้ว โดยเฉพาะจอดิจิตอลที่ CTW และการเพิ่มจำนวนจอดิจิตอลอีก 40 – 50 จอในครึ่งหลังปี 61 รวมทั้งจะเริ่มรับรู้รายได้จากการลงทุนในบริษัท บีเอ็นเค 48 ออฟฟิศ จำกัด ตั้งแต่ไตรมาส 3/61เป็นต้นไป
อย่างไรก็ตาม บล.เคจีไอ (ประเทศไทย) ยังคงประมาณการกำไรสุทธิปี 2561 ที่ 701 ล้านบาท โต 52% เทียบจากปีก่อน และกำไรปี 62 ที่ 835 ล้านบาท โต 19% เทียบจากปีก่อน
ขณะเดียวกัน นักวิเคราะห์ บล.ฟินันเซีย ไซรัส ระบุในบทวิเคราะห์ว่า เม็ดเงินโฆษณารวมไตรมาส 2/61 โต 10.3% เทียบจากไตรมาสก่อน และโต 4.6% เทียบจากปีก่อนจากปัจจัยฤดูกาล และบอลโลกช่วยหนุน แต่ไม่ค่อยมีอานิสงค์ต่อบริษัทในตลาดฯ
ทั้งนี้คาดกำไรปกติไตรมาส 2/61 กลุ่ม Media (8 บริษัทใน Coverage) ฟื้นสูงจากไตรมาสก่อน แต่ยังอ่อนลงเล็กน้อยเมื่อเทียบจากปีก่อน อย่างไรก็ตาม คาดว่า PLANB มีกำไรปกติโตสูงขึ้นจากปีก่อน และคาดว่าจะโตเด่นต่อเนื่อง พร้อมเลือกเป็นหุ้น Top Pick ให้ราคาเป้าหมาย PLANB ที่ 7.10 บาท/หุ้น
ด้านราคาหุ้น PLANB ปิดตลาดวานนี้ (25 ก.ค.) อยู่ที่ 6.55 บาท บวก 0.20 บาท หรือ 3.15% ด้วยมูลค่าซื้อขาย 69.45 ล้านบาท และยังคงมีอัพไซด์จากราคาเป้าหมายสูงสุดที่ 8.10 บาท อยู่ 23.66%